กฎกระทรวงยกเว้นค่าธรรมเนียมการทำงานของคนต่างด้าว พ.ศ. 2559

กฎกระทรวง
กฎกระทรวง
ยกเว้นค่าธรรมเนียมการทำงานของคนต่างด้าว
พ.ศ. ๒๕๕๙
 

อาศัยอำนาจตามความในมาตรา
๖ วรรคหนึ่ง แห่งพระราชบัญญัติการทำงานของคนต่างด้าว พ.ศ. ๒๕๕๑
รัฐมนตรีว่าการกระทรวงแรงงานออกกฎกระทรวงไว้ ดังต่อไปนี้

ข้อ
๑[๑] กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒ ให้ยกเว้นค่าธรรมเนียมการทำงานของคนต่างด้าว
ดังต่อไปนี้
(๑)
คนต่างด้าวซึ่งเข้ามาอาศัยอยู่ในราชอาณาจักรเป็นเวลานาน
โดยได้รับการผ่อนผันให้อาศัยอยู่ในราชอาณาจักรเป็นกรณีพิเศษ
และได้รับการจัดทำทะเบียนตามกฎหมายว่าด้วยการทะเบียนราษฎร
ตามหลักเกณฑ์ที่คณะรัฐมนตรีกำหนด
รวมถึงบุตรของคนต่างด้าวดังกล่าวที่เกิดในราชอาณาจักร
เว้นแต่คนต่างด้าวสัญชาติกัมพูชา ลาว เมียนมา เวียดนาม และสัญชาติอื่น ซึ่งมีประกาศที่ออกตามกฎหมายว่าด้วยการทำงานของคนต่างด้าวกำหนดประเภทงานให้ทำได้ไว้เป็นการเฉพาะ
(๒)
คนต่างด้าวซึ่งนายอำเภอมีหนังสือรับรองว่าอยู่ระหว่างการพิสูจน์สัญชาติไทยตามกฎหมาย
ว่าด้วยสัญชาติเพื่อการเพิ่มชื่อในทะเบียนบ้านตามกฎหมายว่าด้วยการทะเบียนราษฎร
การยกเว้นค่าธรรมเนียมตามวรรคหนึ่งไม่รวมถึงค่าธรรมเนียมการยื่นคำขอ


ให้ไว้ ณ วันที่ ๒๙
พฤศจิกายน พ.ศ. ๒๕๕๙
พลเอก ศิริชัย ดิษฐกุล
รัฐมนตรีว่าการกระทรวงแรงงาน
หมายเหตุ :-
เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรยกเว้นค่าธรรมเนียมการทำงานของคนต่างด้าว
สำหรับคนต่างด้าวซึ่งเข้ามาอาศัยอยู่ในราชอาณาจักรเป็นเวลานาน และไม่เป็นภัยต่อความมั่นคงของประเทศ
โดยได้รับการผ่อนผันให้อาศัยอยู่ในราชอาณาจักรเป็นกรณีพิเศษ
รวมถึงบุตรของคนต่างด้าวดังกล่าวที่เกิดในราชอาณาจักร
และคนต่างด้าวซึ่งนายอำเภอมีหนังสือรับรองว่าอยู่ระหว่างการพิสูจน์สัญชาติไทยตามกฎหมายว่าด้วยสัญชาติเพื่อการเพิ่มชื่อในทะเบียนบ้านตามกฎหมายว่าด้วยการทะเบียนราษฎร
โดยให้เรียกเก็บเฉพาะค่าธรรมเนียมการยื่นคำขอ
เพื่อส่งเสริมนโยบายในการจัดการปัญหาสถานะและสิทธิของคนต่างด้าว จึงจำเป็นต้องออกกฎกระทรวงนี้







วิศนี/ปริยานุช/จัดทำ
๗ ธันวาคม ๒๕๕๙
ปริญสินีย์/ตรวจ
๓๐ ธันวาคม
๒๕๕๙

















 









[๑] ราชกิจจานุเบกษา
เล่ม ๑๓๓/ตอนที่ ๑๐๐ ก/หน้า ๘/๑ ธันวาคม ๒๕๕๙